حى جاردن سيتى ، فى الاصل المنطقه دى كانت مغطياها ماية النيل و كانت برك و مستنقعات. لكن السلطان الناصر محمد بن قلاوون ( 1285 - 1341 )، تاسع سلاطين الدولة المملوكيه البحريه ، حولها لميدان كبير اتعرف باسم الميدان الناصرى ( نسبه للسلطان الناصر ) و حط فيها أشجار و ورود و حولها لمنتزه للناس . فى الميدان ده كانت بتتعمل عروض ضخمه راقيه و سباقات الخيل ، و كل يوم سبت و لمدة شهرين بعد يوم وفاء النيل كان الناصر بيركب حصانه من قلعة الجبل و حواليه فرسان كتار فى أجمل هدوم و يروحوا على الميدان و سط هتافات الحب من المصريين اللى كانوا بيحبوا الملك الناصر جداً. لما الملك الناصر عاز يبنى مبنى هناك و جابوا الطين من مكان بقى حفره اتحولت لبركه اتسمت البركه الناصريه. الموقع اللى فيه حى جاردن سيتى كان ضمن جناين بتتعرف باسم بساتين الخشاب ، و الحى القديم كان فى المنطقه المحصوره بين شارع المبتديان و شوارع الخشاب و البرجاس و النيل و مستشفى القصر العينى و شارع بستان الفاضل و بعد كده شارع الخليج و كان متقسم نصين ، القسم الشرقى بين شارع المنيره و الخليج و كان اسمه " المريس " ، و القسم الغربى كان بين شارع المنيره و شط النيل الشرقى ، و كان معروف باسم " الميدان الناصرى " و مكانه القصر العالى اللى اسمه دلوقتى " جاردن سيتى.